# **DECIZIA ETAPEI DE ÎNCADRARE**

proiect

Ca urmare a solicitării de emitere a acordului de mediu adresate de **TORA TRANS S.R.L.**,cu sediul în județul Sălaj, Municipiul Zalău, str. Fabricii, nr. 30, înregistrată la A.P.M. Sălaj cu nr. 1833 din 01.03.2023, în baza:

* **Legii nr. 292/2018** privind evaluarea impactului anumitor proiecte publice si private asupra mediului, si a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului A.P.M. Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 11.05.2023, că proiectul: “ *Demolare stație PECO și rezervor îngropat de combustibil, imobil identificat în C.F. nr. 69171 cu nr. cad. 69171-C4”,*propus a fi amplasat în județul Sălaj, Municipiul Zalău, str. Fabricii nr. 30,

***nu se supune evaluării impactului asupra mediului si nu se supune evaluării impactului asupra corpurilor de apă.***

Justificarea prezentei decizii:

**I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a)** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în anexa nr. 2, la pct. 13 lit. a);

- autorităţile reprezentate în comisia de analiză tehnică nu au avut obiecţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în Magazin Sălăjean, afişare si înregistrare anunţ la sediul Primăria Municipiului Zalău, precum și la sediul titularului si pe pagina de internet a A.P.M. Sălaj, iar proiectul de Decizie etapă de încadrare a fost postat pe pagina de internet a A.P.M. Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării si caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b) Caracteristicile proiectului:**

**b1) dimensiunea si concepţia întregului proiect:** Terenul pe care se găsesc construcțiile propuse pentru demolare este în suprafață de 16058 mp, fiind identificat prin C.F. nr. 69171, în proprietatea Tora Trans S.R.L.

Clădirea propusă pentru demolare are regim de înălțime Parter, fiind realizate pe fundații continue din beton, suprastructura din zidarie și acoperis tip șarpantă într-o apă cu învelitoare din placi onduline. Statie peco cu S=60 mp . La acest moment rezervorul metalic de combustibil este îngropat, amplasat în cuvă din beton, de o capacitate de 50 mc, este inutilizabil și scos din uz din anul 2015.

**Conform avizului de gospodărire a apelor proiect, prevede:**

**Desființare stație de carburanți,** formată din clădire stație PECO,pompă alimentare cu combustibil, rezervor metalic pentru depozitare combustibil (cu 4 compartimente: 3 cu o capacitate de aproximativ 50 mc și 1 cu o capacitate de 30 mc, amplasat subteran, în cuvă din beton), astfel :

* dezafectarea rezervorului metalic (inclusiv a cuvei din beton), a pompei de alimentare și conductelor tehnologice aferente (subterane și supraterane), care au fost ecologizate în prealabil prin firme specializate și autorizate ;
* demolare clădire Stație PECO, curegim de înălțime parter, realizată pe fundații continue din beton, cu suprastructura din zidărie și acoperiș tip șarpantă;

**~** **menținerea celor două foraje de hidroobservație** pentru monitorizarea calității apelor subterane, prin prelevări de probe și efectuare de analize fizico-chimice; prezentarea unui raport de încercare pentru fiecare foraj, până la finele anului 2023, pentru următorii indicatori de calitate: pH, CCO-Cr, substanțe extractibile;

**~** **menținerea rețelei** de canalizare pluvială pt. ape potențial impurificate epurate, realizată din tuburi din beton, L=320 m, Dn=300 mm, cu evacuare în v. Zalău.

**~ Alimentarea cu apă potabilă:** nu este cazul.

**~ Evacuarea apelor:** nu este cazul.

***Indicatorii de calitate ai apelor pluviale impurificate* epurate** și evacuate în r. Zalău, se vor încadra în prevederile HGR nr. 352/2005 pentru modificarea și completarea HG nr.188/2002 (NTPA 001/2005).

**Inundabilitatea amplasamentului** - conform hărților de hazard amplasamentul se află în afara zonelor de protecție și a zonelor inundabile a cursului de apă r. Zalău, la debitul maxim cu probabilitatea de 1 %.

**b2) cumularea cu alte proiecte existente şi/sau aprobate: *-* nu este cazul**;

**b3) utilizarea resurselor naturale, în special a solului, a terenurilor, a apei şi a biodiversităţii**: nu este cazul; după finalizarea lucrărilor de dezafectare, se va aduce terenul la starea inițială

**b4)** **cantitatea şi tipurile de deşeuri generate/gestionate:** Gestionarea deșeurilor, pe timpul execuției se va realiza conform, Legii nr. 17 din 09.01.2023 pentru aprobarea Ordonanței de urgență a Guvernului nr. 92/2021 privind regimul deșeurilor;

În urma lucrărilor de dezafectare vor rezulta deşeuri care, vor fi colectate selectiv și se vor valorifica/elimina numai prin operatori economici autorizați.

* colectarea deșeurilor menajere industriale în locuri special destinate stocării, care vor fi preluate, transportate și eliminate de societăți autorizate, pe bază de contract;
* colectarea deseurilor tehnologice se va face în locuri special destinate: butoaie metalice sau containere inscripționate corespunzator, care vor fi preluate si transportate de societati autorizate, pe baza de contract.

**b5)** **poluarea şi alte efecte negative:** - nu exista posibilitatea aparitiei unor emisii semnificative in niciunul din factorii de mediu daca vor fi respectate urmatoarele masuri:

**Măsuri generale pentru protecția factorilor de mediu:**

* respectarea limitei amplasamentului, a proiectului din documentaţiile avizate;
* alimentarea cu carburanţi, întreţinerea si repararea utilajelor utilizate, la dezafectare se va efectua la unități specializate și amenajate în acest scop;
* în perimetrul de lucru nu vor fi depozitate carburanți, lubrifianţi, deşeuri sau alte materiale periculoase, inflamabile sau nocive;
* personalul care lucrează în executarea lucrărilor de dezafectare va fi instruit și din normele de protecţie a mediului;
* încadrarea emisiilor de poluanți în atmosferă de la mijloacelele de transport în limitele maxime admise;
* se vor utiliza utilaje și vehicule performante, cu un nivel redus de zgomot și de noxe;
* deșeurile se vor colecta selectiv, se vor depozita temporar în zone special destinate și care respectă normele legale în vigoare, iar la intervale stabilite sau ori de căte ori este necesar se vor valorifica/elimina prin servicii specializate la depozitele de deșeuri corespunzătoare fiecarei clase, astfel se va evita contaminarea zonei și se vor evita;

**Măsuri pentru protecția factorului de mediu aer:**

În faza de dezafectare a rezervorului și Statie Peco, singurele activităţi care sa constituie surse de impurificare sunt praful provenit de la lucrările de execuție, precum şi gazele de eşapament ale utilajelor şi camioanelor necesare în activitatea de şantier;

Ca măsuri de protecţie se impun:

* oprirea motoarelor utilajelor în perioadele în care nu sunt implicate în activitate;
* se recomandă stocarea materialelor în grămezi cât mai compacte (raport suprafața/volum cât mai mic);
* autovehiculele și utilajele folosite pentru executarea lucrărilor vor respecta condițiile impuse prin verificări tehnice periodice;

**Măsuri pentru protecția factorului de mediu sol si subsol:**

În cazul în care gradul de uzură al rezervorului este avansat si se va contamina solul cu reziduuri , se va decoperta solul în zona respectivă de către firme autorizate în acest sens, iar materialul rezultat din dezafectare acestuia se va depozita în containere speciale care vor fi ridicate pe baza de contract de către firme autorizate. Terenul se va aduce la starea initiala.

**Măsuri pentru protecția factorului de mediu apă de suprafață si subterană:**

* se interzice orice deversare de substanţe poluante sau deşeuri pe suprafaţa terenului;
* se interzice spălarea masinilor/utilajelor în zona lucrărilor

**Măsuri pentru protecția așezărilor umane:**

* în scopul protejării așezărilor umane și a altor obiective de interes public se vor avea în vedere și următoarele:
  + în timpul execuției, constructorul va respecta curățenia şi normele privind protecția şi igiena muncii în construcții astfel încât să nu aducă prejudicii zonei limitrofe, cadrului natural, mediului şi ecosistemelor;

**Măsuri împotriva zgomotului si vibrațiilor:**

* folosirea de utilaje care să nu conducă în funcţionare, la depăşirea nivelului de zgomot şi vibraţii admis de normativele în vigoare;
* impactul direct al zgomotului şi vibraţiilor va fi redus, temporar, pe termen scurt pe perioada de dezafectare;
* sursele de zgomot și vibrații specifice care se manifestă în timpul execuției lucrării vor dispărea odată cu închiderea șantierului;

Descrierea lucrărilor necesare organizării de şantier:

* lucrări de protecție a echipamentelor și utilajelor existente în stația peco pe perioada de dezafectare a rezervorului;
* echiparea cu dotare specifică organizării de șantier;
* container deseuri tehnologice;
* Panou prezentare.
* localizarea organizării de şantier: incinta Statiei peco existentă și scoasa din uz din anul 2015.

**b6)** **riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: *-*** nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)riscurile pentru sănătatea umană - de ex., din cauza contaminării apei sau a poluării atmosferice:** implementarea proiectului nu va avea impact negativ asupra condițiilor de viață ale locuitorilor ( schimbari asupra calitatii mediului, zgomot, scaderea calitații hranei, etc.); Disconfortul populației pe perioada de execuție a lucrărilor este temporar și va fi redus prin masurile de diminuare menționate.

**c1)** **utilizarea actuală si aprobată a terenurilor:** conform certificatului de urbanism nr. 839 din 28.09.2022 emis deMunicipiul Zalău, terenul este situat în intravilanul Muicipiului Zalău. Conform P.U.G. 2010 Zalău- Zonă unități industriale/ de depozitare existente ( UID1);

**c2) bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia:** - nu este cazul.

**c3) capacitatea de absorbţie a mediului natural, acordându-se o atenţie specială următoarelor zone:**

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: nu este cazul;

**d). Tipurile si caracteristicile impactului potenţial:**

d1) importanţa și extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de dezafectare, iar extinderea spațială a impactului va fi locală.

d2) natura impactului: va fi pozitivă, va conduce la creşterea confortului şi realizarea cadrului igienico-sanitar pentru populaţie şi dezvoltarea reţelelor de utilităţi;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea si complexitatea impactului: - va fi mică pe perioada de execuţie si funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru si respectării măsurilor de reducere a impactului asupra factorilor de mediu propuse prin proiect.

d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de dezafectare. În perioada de execuţie a proiectului durata si frecvența impactului asupra factorilor de mediu va fi temporar si pe termen scurt. Pe măsura realizării lucrărilor si închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente si/sau aprobate: nu este cazul;

d8) posibilitatea de reducere efectivă a impactului: nu este cazul, respectarea legislației în vigoare și respectarea condițiilor din prezenta Decizie etapă de încadrare.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

Proiectul propus nu intră sub incidenţa art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă sunt următoarele:**

- proiectul propus **intră** sub incidenţa prevederilor art. 48 si 54 din Legea apelor nr. 107/1996, cu modificările și completările ulterioare;

* Respectarea măsurilor și condiţiilor de realizare a proiectului în conformitate cu proiectul a**vizului de gospodărire a apelor** eliberat de A.N. Apele Române, Administrația Bazinală de Apă Someș- Tisa Sistemul de Gospodărire a Apelor Sălaj.

**Avizul de gospodărire a apelor se emite cu următoarele condiţii:**

1. Începerea execuției se va anunța cu 10 zile înainte la Sistemul de Gospodărire a Apelor Sălaj.

2. Dacă înainte de data începerii execuției lucrărilor sau pe parcursul execuției acestora apare orice situație în care este necesară modificarea avizului de gospodărire a apelor, titularul investiției va solicita *Aviz de gospodărire a apelor modificator*, conform Ordinului ministrului apelor şi pădurilor nr. 828/04.07.2019.

3. Pe parcursul execuţiei lucrărilor se vor lua toate măsurile care se impun pentru evitarea poluării apelor, pentru protecţia factorilor de mediu, a zonelor apropiate, luându-se după caz măsuri de prevenire şi combatere a poluărilor accidentale.

4. Să întrețină malurile și albia (cuveta) receptorilor autorizați (v. Zalău), în zona evacuării apelor pluviale.

5. Se interzice evacuarea apelor uzate neepurate în cursuri de apă sau în apele subterane.

6. Recepția lucrărilor se va face în prezența delegatului Sistemului de Gospodărire a Apelor Sălaj.

Avizul de gospodărire a apelor îşi menţine valabilitatea pe toată durata de realizare a lucrărilor, dacă execuţia acestora a început la cel mult 24 de luni de la data emiterii acestuia şi dacă au fost respectate prevederile înscrise în aviz; în caz contrar, avizul îşi pierde valabilitatea.

Avizul de gospodărire a apelor este aviz conform şi trebuie respectat ca atare de către titularul de proiect, proiectant şi constructor, la contractarea şi execuţia lucrărilor aferente proiectului.

***Caracteristicile proiectului si/sau condiţiile de realizare a proiectului:***

* Respectarea condiţiilor din proiectul Avizului de gospodărire a apelor eliberat de Administrația Națională ”Apele Române” Administrația Bazinală Someș- Tisa Sistemul de Gospodărire a Apelor Sălaj
* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor si depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri si, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor si limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe si preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor , Legii nr. 17 din 09.01.2023 pentru aprobarea Ordonanței de urgență a Guvernului nr. 92/2021 privind regimul deșeurilor.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor.

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

     Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

     Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

     Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

     Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

     Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

     Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella BALINT

Întocmit,

ing. Claudia SANDOR